Diari Oficial de la Generalitat Valenciana


Sumari del DOGV 6826, del 25-07-2012 (2012/7126)

RESOLUCIÓ de 31 de maig de 2012, de la Direcció General d'Avaluació Ambiental i Territorial, per la qual s'ordena la publicació d'unes resolucions complementàries a les declaracions d'impacte ambiental dels termes municipals de Torreblanca, Vilanova d'Alcolea, Benlloch, Alcalà de Xivert, Fanzara, Onda, Alacant, Sagunt i Rocafort. Expedient número 409/2714 USC i altres.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6826

Data del DOGV
:   25-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7126


Data del document
:   31-05-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Rocafort
    * Alcalà de Xivert
    * Alacant
    * Vilanova d'Alcolea
    * Benlloc
    * Fanzara
    * Sagunt
    * Torreblanca
    * Onda
    * impacte ambiental

RESOLUCIÓ de 31 de maig de 2012, de la Direcció General d'Avaluació Ambiental i Territorial, per la qual s'ordena la publicació d'unes resolucions complementàries a les declaracions d'impacte ambiental dels termes municipals de Torreblanca, Vilanova d'Alcolea, Benlloch, Alcalà de Xivert, Fanzara, Onda, Alacant, Sagunt i Rocafort. Expedient número 409/7586 THP i altres. [2012/7126]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les resolucions complementàries a les declaracions d'impacte ambiental corresponents als expedients: 409/2833 UDA Torreblanca, Vilanova d'Alcolea, Benlloch, Alcalà de Xivert; 06/4828 KZX Fanzara; 360/8515 XAH Onda; 070/8333 ELE Alacant; 183/9330 JWV Sagunt; 038/8581 SAR Rocafort.  
  
València, 31 de maig de 2012.- El director general d'Avaluació Ambiental i Territorial: Juan Giner Corell.  
  
Resolució  
Expedient: 409/7844-XSE.  
Títol: Nova Carretera CV-13 des de Torreblanca a les instal·lacions aeroportuàries de Castelló.  
Promotor: Direcció General d'Obres Públiques.  
Autoritat substantiva: Direcció General d'Obres Públiques. Conselleria d'Infraestructures i Transport.  
Localització: modificacions previstes en diferents punts del traçat de la carretera, principalment en les dos connexions amb Torreblanca i l'aeroport. Als termes municipals de Torreblanca, Vilanova d'Alcolea, Benlloch i Alcalà de Xivert (Castelló).  
Consideracions  
Vist l'expedient 409/03-AIA d'Avaluació d'Impacte Ambiental del projecte Nova Carretera CV-13 des de Torreblanca a les instal·lacions aeroportuàries de Castelló, amb declaració d'impacte ambiental favorable amb condicions, emesa amb data 10 de març de 2005 per la Direcció General de Gestió del Medi Natural.  
Vista la documentació rebuda amb data 8 de febrer de 2008 en esta Conselleria de Medi Ambient, Aigua, Urbanisme i Habitatge relativa a la nova carretera CV-13 des de Torreblanca a les instal·lacions aeroportuàries de Castelló (exp. 409/9112-QLE), així com la documentació addicional remesa i els aclariments efectuats, remesos per la Direcció General d'Obres Públiques, de la Conselleria d'Infraestructures i Transport. L'esmentada documentació està composta per escrit del director de l'obra i l'informe tècnic de seguiment mediambiental, i adjunta modificacions i plans d'estes.   
Resultant que les modificacions proposades sorgixen per a adaptar el projecte a la realitat en obra, corregir errors del projecte, introduir millores i atendre peticions de les administracions locals, tot això en el marc d'unes obres ja iniciades.   
Atés en esta resolució les següents modificacions previstes respecte del projecte de construcció:   
- Substitució del viaducte situat en el PK 5+200 per una obra de drenatge de gran diàmetre. Esta modificació està motivada pel desplaçament de la traça cap al carener.   
- En l'enllaç a Vilanova d'Alcolea als voltants del PK 2+800, es proposa la modificació del traçat en planta d'un tram del ramal de la CV-145 cap a Vilanova i la substitució de la rotonda del costat sud per un enllaç en T.  
- Els dos passos inferiors situats en els PK 4+245 i 4+640 se substituïxen per un pas inferior ubicat en el PK 4+500, i queda garantida la continuïtat dels camins interceptats.  
- Execució d'un semienllaç de connexió de la nova carretera amb el nucli urbà de Torreblanca, situat en l'encreuament de la nova carretera CV-13 amb la CV-145.  
- Lleugera modificació del traçat en planta als voltants de l'encreuament de la CV-13 amb l'AP-7.  
- En l'enllaç amb la N-340 es dissenyen dos ramals directes de connexió (CV-13 - peatge i peatge - N-340), una xicoteta variació del ramal de connexió entre la rotonda sobre la N-340 i el peatge de l'AP-7, i hi ha una disminució de l'alçària de la rotonda prevista.  
- El perfil longitudinal de la carretera ha patit modificacions en alguns trams a fi de minimitzar les alçàries dels desmunts i terraplens, i optimitzar el moviment de terres.  
- En les seccions transversals dels majors desmunts projectats en la carretera, es proposa en els talussos del costat de la futura duplicació, l'execució de bermes cada 10 metres i sense executar pretall.  
Atés que la supressió del viaducte projectat en el PK 5+200 per una obra de drenatge transversal suposaria una pèrdua de permeabilitat de la carretera en un entorn amb valors ambientals significatius i perjudicaria la connexió entre els hàbitats pròxims.  
Atés que les modificacions previstes als voltants de l'enllaç a Vilanova d'Alcolea estan encaminades a disminuir l'ocupació de sòl, minimitzar l'afectació a la massa forestal i evitar l'execució de grans terraplens.  
Atés que la substitució dels dos passos inferiors en els PK 4+245 i 4+640 per un sol pas inferior situat en el PK 4+500, garantix la continuïtat de camins, no implica la generació de grans moviments de terres i permet una millor evacuació de les aigües.  
  
Atés que l'execució d'un semienllaç al nucli urbà de Torreblanca, originada per una petició de l'Ajuntament de Torreblanca, comporta noves afectacions en una zona que no preveia alteracions i s'ha dissenyat en un punt d'encreuament de la nova carretera CV-13 amb la CV-145.  
Atés que les modificacions previstes tant en l'encreuament amb l'autopista AP-7 com les introduïdes en l'enllaç amb la carretera N-340 no impliquen impactes ambientals significatius.  
Atés que la simplificació proposada en l'execució dels grans desmunts del costat de la futura duplicació, és una situació provisional, i el talús projectat és suficient per a permetre una correcta revegetació d'este per mitjà d'un adequat tractament.  
Per tot l'anterior es proposa la resolució següent:  
  
Primer  
Estimar acceptables les modificacions esmentades, proposades per la Direcció General d'Obres Públiques, amb l'excepció de la substitució del viaducte projectat en el PK 5+200 per una obra de drenatge transversal, el qual haurà d'executar-se d'acord amb les característiques inicialment previstes en el projecte constructiu Nova carretera CV-13 des de Torreblanca a les instal·lacions aeroportuàries de Castelló.  
  
Segon  
Notificar esta resolució a l'interessat.  
  
Tercer  
Contra esta resolució que no posa fi a la via administrativa podrà interposar recurs d'alçada en el termini d'un mes davant de la Secretaria Autonòmica d'acord amb el que establix l'article 115 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
València, 16 de maig de 2008.- La directora general de Gestió del Medi Natural: M. Ángeles Centeno Centeno.  
  
Resolució postdia  
Expedient: 006/06-AIA.  
Projecte: Modificació puntual del PGOU sector 4 el Baladrar.  
Vist l'expedient 006/06-AIA referent al projecte de Modificació puntual del PGOU Sector 4 Baladrar, al terme municipal de Fanzara (Castelló) tramitat per la Comissió Territorial d'Urbanisme i promogut per l'Ajuntament de Fanzara (Castelló).  
Vist que amb data 10 de maig de 2006 la directora general de Gestió del Medi Natural va dictar la declaració d'impacte ambiental favorable amb condicions al projecte de referència.  
Vist que amb data 27 de setembre de 2006, la Confederació Hidrogràfica del Xúquer, com a conseqüència de la notificació de la declaració d'impacte ambiental, remet a esta Direcció General còpia dels informes emesos sobre la dita actuació urbanística.  
Informe emés a l'Ajuntament de Fanzara. D'acord amb els efectes previstos en l'article 19.2 de la Llei 4/2004, i 24.5 del text refós de la Llei d'Aigües (Reial Decret Legislatiu 1/2001, modificat per la Llei 11/2005), s'informa desfavorablement la modificació puntual del PGOU de Fanzara, en l'ampliació de l'ús industrial de sòl urbanitzable industrial Baladrar.  
Informe emés a la Direcció General de Qualitat Ambiental. S'emet l'informe preceptiu en compliment del que establix la Llei 16/2002, d'1 de juliol, de Prevenció i Control Integrats de la Contaminació. Fetes una sèrie de consideracions, s'indica que donada la naturalesa de les matèries sobre les quals versa el referit informe, entre altres la disponibilitat de recursos hídrics, no pot entrar en consideració l'emissió del preceptiu informe per part d'esta Àrea de Qualitat de les Aigües.  
  
Vist que amb data 16 d'octubre de 2006 es van rebre en el Servici d'Avaluació d'Impacte Ambiental les al·legacions formulades per María Amparo Pérez Castillo en nom i representació de la Plataforma Abocador Substàncies Perilloses No, referides a la declaració d'impacte ambiental formulada per la directora general de Gestió del Medi Natural de 10 de maig de 2006 del projecte denominat Modificació Puntual del PGOU de Fanzara, Sector 4 Baladrar.  
Vist que amb data 25 d'octubre de 2006 es van traslladar les dites al·legacions al Servici de Parcs Naturals d'esta Conselleria perquè emetera un informe respecte a aquelles referides al Pla d'Ordenació dels Recursos Naturals de la Serra d'Espadà.  
Vist que amb data 12 de març de 2007 es rep de l'Àrea de Conservació d'Espais Naturals l'informe sol·licitat. En el dit informe s'indica el següent:  
«Per mitjà de comunicació interna de 23 d'octubre de 2006, el Servici d'Avaluació d'Impacte Ambiental sol·licita informe sobre l'escrit d'al·legacions presentat per la Plataforma Abocador de Substàncies Perilloses NO, amb data 4 d'octubre de 2006 (Registre d'Entrada núm. 42509/93, de 16.10.06) referent a la declaració d'impacte ambiental del projecte denominat Modificació Puntual del PGOU de Fanzara, Sector 4 el Baladrar.  
Sobre l'esmentat projecte de modificació puntual, esta Àrea va elaborar un informe datat el 5 de maig de 2006, remés en la mateixa data a l'Àrea d'Avaluació Ambiental a requeriment d'esta última, dins del corresponent procediment d'avaluació ambiental.  
De l'estudi de les al·legacions esmentades es desprenen elements de juí nous, desconeguts per esta Àrea en el moment de la redacció de l'esmentat informe de 5 de maig de 2006 i, per tant, no considerats en este. Per esta raó procedix emetre l'informe complementari següent:  
  
1. Atenent a allò que s'ha manifestat en les qüestions 1a a 3a de l'escrit d'al·legacions citat, s'ha confrontat la classificació del sòl del vigent PGOU de Fanzara, aprovat definitivament el 13 de juny 2001, amb la zonificació del PORN de la Serra d'Espadà, aprovat per mitjà del Decret 218/1997 (DOGV de 10.09.1997).  
Queda de manifest que, en l'àmbit territorial objecte d'este informe (paratge el Baladrar) el citat PGOU de 2001 va classificar com a sòl no urbanitzable determinades zones que estaven incloses en la categoria d'ordenació del PORN (article 48.1 i relacionats) establix que les dites àrees naturals (AN) hauran de classificar-se en els planejaments urbanístics municipals com a sòl no urbanitzable protegit.  
  
2. La Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, establix que els PORN «prevaldran sobre qualssevol altres documents d'ordenació territorial o física» (article 35.2). Esta determinació implica el caràcter vinculant de l'esmentat article 48.1 del PORN en relació amb el PGOU de Fanzara.  
  
Cal concloure, per tant, que el compliment de la legalitat vigent en matèria d'espais naturals protegits obliga a reclassificar a sòl no urbanitzable protegit els sectors de l'actual sòl no urbanitzable de Fanzara que coincidisquen territorialment amb Àrees Naturals (AN), del vigent PORN de la Serra d'Espadà.  
Les implicacions d'esta obligació de reclassificar són les següents, tenint en compte que esta afecta una part substancial del sòl urbanitzable en el sector el Baladrar:  
En matèria d'afectació al vigent PORN de la Serra d'Espadà, procedix emetre un informe desfavorable sobre el projecte de Modificació Puntual del PGOU de Fanzara, Sector 4 el Baladrar, almenys quant a la seua afectació territorial a la zona AN del PORN. Este informe desfavorable és una aplicació directa de l'esmentada Llei 11/1994.  
Vist que amb data 11 de juny de 2007, l'Àrea de Qualitat Ambiental remet la resolució de la Direcció General de Qualitat Ambiental sobre la sol·licitud d'autorització ambiental integrada d'ECOCAT, SL, per a les instal·lacions relatives a una planta d'estabilització i solidificació de residus perillosos i un abocador annex de residus perillosos al terme municipal de Fanzara.   
El director general de Qualitat Ambiental amb data 8 de maig de 2007, Resol «desestimar la sol·licitud presentada i arxivar l'expedient administratiu 117/05, IPPC, per ser incompatible amb el planejament urbanístic la instal·lació d'abocador de residus perillosos, tal com es desprén de l'apartat segon punt 2 i 3 de la declaració d'impacte ambiental dictada el dia 10 de maig de 2006 per la Direcció General de Gestió del Medi Natural, i declarar conclús el procediment».  
  
Vist que amb data 24 d'abril de 2008, es remeten còpies de l'informe emés per l'Àrea de Conservació d'Espais Naturals amb data 08.11.06 a la Direcció Territorial de la Conselleria de Medi Ambient, Aigua, Urbanisme i Habitatge de Castelló, al Servici Territorial d'Ordenació del Territori de Castelló i a l'alcalde president de l'Ajuntament de Fanzara (Castelló).  
Vist que el Servici Territorial d'Ordenació del Territori de Castelló amb data 6 de maig de 2008, remet documentació tècnica aportada per l'Ajuntament de Fanzara relativa a l'expedient per a l'aprovació definitiva de la Modificació Puntual del Pla General d'Ordenació Urbana de Fanzara, sector 4 el Baladrar.  
Atés que l'informe emés amb data 08.11.2006 per l'Àrea de Conservació d'Espais Naturals modifica substancialment la declaració d'impacte ambiental emesa per la directora general de Gestió del Medi Natural de 10.05.2006.   
Atés que en l'informe emés per l'Àrea de Conservació d'Espais Naturals, s'indica que el compliment de la legalitat vigent en matèria d'espais naturals protegits obliga a reclassificar a sòl no urbanitzable protegit els sectors de l'actual sòl no urbanitzable de Fanzara que coincidisquen territorialment amb àrees naturals (AN) del vigent PORN de la Serra d'Espadà.  
Les implicacions d'esta obligació de reclassificar afecten una part substancial del sòl urbanitzable en el sector el Baladrar:  
Atés que la documentació remesa pel Servici Territorial d'Ordenació del Territori de Castelló no proposa la reclassificació del sòl a sòl no urbanitzable protegit.  
A la vista de tot l'anterior, i de la proposta de resolució duta a terme, s'emet la resolució següent:  
  
Primer  
Desestimar la documentació tramitada a través de la Comissió Territorial d'Urbanisme i promoguda per l'Ajuntament de Fanzara (Castelló) per no tindre en compte les al·legacions ambientals formulades al projecte i l'informe emés respecte d'això per l'Àrea de Conservació d'Espais Naturals de la Conselleria de Medi Ambient, Aigua, Urbanisme i Habitatge.  
  
Segon   
Deixar sense efecte la declaració d'impacte ambiental referent al projecte de Modificació puntal del PGOU Sector 4 el Baladrar núm. 006/06-AIA, al terme municipal de Fanzara (Castelló) dictada per la directora general de Gestió del Medi Natural de 10 de maig de 2006.   
  
  
  
Tercer  
Notificar esta resolució als interessats.  
  
València, 12 de juny de 2008.- La directora general de Gestió del Medi Natural: M. Ángeles Centeno Centeno.  
  
  
Resolució complementària de la declaració d'impacte ambiental del Pla Parcial SUD-20, del municipi d'Onda (Castelló).  
Dades de l'expedient en el Servici d'Avaluació d'Impacte Ambiental  
Expedient: 360/9401-PTL.  
Títol: Pla Parcial SUD-20.  
Promotor: Ajuntament d'Onda (Castelló).  
Autoritat substantiva: Ajuntament i CTU.  
Localització: terme municipal d'Onda.  
Descripció del projecte  
1. Objecte del projecte  
El projecte del Pla Parcial SUD-20 d'Onda consistix en la creació d'un sector industrial amb ús terciari compatible, i ocupa una àrea de 1.557.420 m², junt amb una altra bossa de sòl industrial, SUD-13. Açò implica la reclassificació de sòl no urbanitzable comú a sòl no urbanitzable amb protecció agrícola.   
2. Descripció de les característiques més rellevants del projecte  
Els límits del sector són:  
al nord, la rambla de la Viuda i el camí de Vora Rambla  
al sud, el riu Millars i el camí de les Delícies  
a l'est, el polígon industrial SUD-13 i,   
a l'oest, la urbanització de Sitjar Baix i sòl destinat a ús agrícola.  
  
Este planejament es planteja com una continuació al sòl industrial del SUD-13, àmbit urbanitzat però no consolidat. Este creixement està fortament condicionat per l'oest per l'existència del nucli de població Sitjar Baix, pel nord per l'existència d'una bossa de sòl forestal i la rambla de la Viuda i pel sud per la proximitat del riu Millars. Per a evitar les afectacions al nucli residencial s'ha proposat una zona verda de més de 100.000 m² en les proximitats perquè actue a manera de matalaf. Per a adequar-lo a les afectacions en el seu àmbit nord, el planejament proposat ha patit modificacions.   
L'ús global es distingix en dos categories: industrial i terciari. Es disposa de zona industrial fins al grau 5 (alt) ubicades en la proximitat del sòl industrial SUD-13 i de zona industrial fins al grau 2 (baix) ubicades en la proximitat del sòl residencial. En l'ús terciari s'inclouen totes les activitats relacionades amb comercial, hoteler, oficines, recreatiu, aparcaments i semblants.   
3. Alternatives  
El planejament proposat no té estudi d'alternatives, i justifica simplement l'ordenació proposada. En este sentit, l'estudi d'impacte ambiental presenta este sector com una transició entre els actuals sectors SUD-13, polígon industrial dissenyat per a la implantació de grans indústries, amb parcel·la mínima de 35.000 m², i la urbanització residencial Sitjar Baix. Així el que proposa el Pla Parcial SUD-20 és la interposició, entre ambdós sectors, d'un nou sector per a l'activitat pròpia de la xicoteta indústria i de l'emmagatzematge, amb parcel·les de 1.500 i 3.000 m². Tot això ho justifica per la necessitat de crear sòl terciari, perquè les dos úniques bosses d'ús terciari (SUD-7 i SUD-19) estan esgotades (la primera d'estes dedicada a restaurants i zones d'oci al costa del nucli urbà; la segona d'estes per a un centre logístic d'una multinacional dedicada a l'esport).   
Tramitació administrativa  
Per Resolució, de la directora general, de 22 d'abril de 2008, s'emet la declaració d'impacte ambiental, i s'estima acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte del Pla Parcial SUD-20 d'Onda, amb les condicions següents:  
a) Condicions per a l'aprovació del projecte:  
1. S'haurà de modificar el sector i l'ordenació de manera que:   
- Els terrenys forestals classificats com a sòl no urbanitzable que hagen patit incendis no podran reclassificar-se com a sòl urbanitzable.  
  
- El sòl forestal mantindrà els seus valors ambientals, de manera que el terreny ubicat al nord de la carretera no patirà modificacions. D'esta manera, l'illa per a ús terciari, l'illa 2 (de nou) i les zones verdes 4, 5 i 6 no es reclassificaran.   
- La reserva de la futura carretera de connexió entre la CV-10 i CV-21 ampliarà la seua zona de protecció a un mínim de 100 m. Estos terrenys inclosos en la zona de protecció de la carretera, amb un amplària mínima de 100 metres, no computaran als efectes de les reserves dotacionals mínimes exigibles per la legislació urbanística.   
2. Respecte al camí ramader núm. 38 Carrerada del Camí de la Cantera, i núm. 39 Carrerada de l'Abeurador s'hauran d'integrar en el sector.  
3. Respecte al camí ramader núm. 41 Carrerada de les Casetes, s'haurà d'excloure del sector, ja que transcorre per sòl forestal, i s'ha de classificar tant el sòl forestal com l'esmentat camí ramader com a sòl no urbanitzable protegit.  
b) Condicions per al desenrotllament del projecte:  
4. S'aportarà certificat de l'empresa gestora de l'estació depuradora d'aigües residuals del SUD-13 respecte de la capacitat de la instal·lació per a realitzar el tractament de les aigües residuals del SUD-20. Per a això s'indicarà la capacitat teòrica i el nivell de càrrega actual.  
  
5. En les normes urbanístiques del polígon industrial s'indicarà que, com a mínim, les illes 1 i 3 es destinaran a indústria de grau 2 o a ús terciari, per a evitar la contaminació atmosfèrica per soroll i per contaminants a la zona residencial, seguint allò que s'ha pautat en el Pla Acústic Municipal.   
6. Al cap de l'any de la firma de l'acta de recepció de les obres d'urbanització, es comprovarà el nivell sonor transmés en l'entorn. En el cas que se superen els nivells fixats en les mesures correctores establides, l'Ajuntament d'Onda comunicarà este fet a l'òrgan ambiental.   
  
7. S'haurà d'emprar l'aigua depurada en l'estació depuradora conjunta per al SUD-13 i SUD-20 per al reg de les zones verdes.  
8. Obtenció de l'autorització per part de la Confederació Hidrogràfica del Xúquer d'abocament a llit públic de la xarxa de pluvials, en els dos punts previstos, segons l'article 55, del Text Refós de la Llei d'Aigües, aprovat pel Reial Decret Legislatiu 1/2001, de 20 de juliol.   
  
9. L'Ajuntament d'Onda presentarà puntualment davant de l'administració una memòria o informe anual i donarà compte del desenrotllament i l'avanç de les activitats, de l'aplicació de les mesures de protecció i de restauració previstes en l'estudi d'impacte ambiental, dels controls realitzats i de qualsevol incidència de caràcter mediambiental que poguera produir-se durant el desenrotllament de les obres.   
10. Totes les mesures preventives i correctores proposades i les derivades de les condicions exposades hauran de ser arreplegades per la normativa urbanística del planejament parcial.   
11. L'aprovació definitiva del projecte del Pla Parcial SUD-20 quedarà supeditada a l'informe redactat per la Conselleria de Cultura, Educació i Ciència, segons l'article 11 de la Llei 4/1998, d'11 de juny, del Patrimoni Cultural Valencià, modificada per la Llei 5/2007, de 9 de febrer, sobre la conformitat del projecte amb la normativa de protecció del patrimoni cultural. En el cas que el dit informe resultara desfavorable, així haurà d'entendre's també esta declaració d'impacte ambiental.  
La Comissió Informativa d'Urbanisme de Castelló, en sessió de 23 d'abril de 2008, dictamina que, en relació amb este expedient, procedix el següent:  
... «Deixar sobre la taula l'expedient sense elevar proposta al ple de la CTU a fi que el Servici Territorial d'Ordenació del Territori trasllade a l'Ajuntament d'Ona la DIA perquè puguen corregir-se les deficiències que en esta s'assenyalen».  
Amb data 14 de maig de 2008 el director territorial de la Conselleria de MAUV, remet escrit d'al·legacions de l'Ajuntament d'Onda referit a la DIA emesa, junt amb documentació gràfica respecte d'això, i s'acompanya amb este la documentació següent:  
- Informe del cap del Servici Territorial d'Ordenació del Territori que informa favorablement les al·legacions efectuades per l'Ajuntament d'Onda referents a la DIA emesa.  
- Informe favorable del cap de Servici Territorial de Medi Ambient que informa favorablement la documentació presentada per l'Ajuntament d'Onda davant de la Direcció Territorial de Medi Ambient, Aigua, Urbanisme i Habitatge, amb data 13.05.08.  
En l'expedient està l'informe de l'Àrea de Gestió de Recursos Forestals i Conservació Ambiental que assenyala el següent:  
...«Davant de les observacions realitzades a la declaració d'impacte ambiental de 22 d'abril de 2008, recaiguda en referència al Pla Parcial Sector SUD 20 d'Onda es passa a fer les consideracions següents:  
Zones cremades.  
Atés que d'acord amb el que establix la Llei 3/1993, Forestal de la Comunitat Valenciana, els terrenys forestals que han patit els efectes d'un incendi no poden reclassificar-se i que, atenent al que establix la Llei 43/2003, de 21 de novembre, de Forest, es prohibix el canvi d'ús en terrenys incendiats (article 50), les superfícies cremades en les illes 5 i 9 s'exclouran de la reclassificació, per la qual cosa les esmentades illes es redefiniran i s'obviaran els terrenys afectats per incendis forestals, que es delimitaran dins d'un rectangle. Esta delimitació es reflectix en el pla adjunt.  
Camins ramaders.  
S'integraran amb la tipologia de passeig o albereda els camins ramaders núm. 38 Carrerada del Camí de la Pedrera, núm. 39 Carrerada de l'Abeurador i núm. 3 Cordell d'Almassora a la Pedriza. S'haurà de presentar el corresponent projecte en què es concretarà la tipologia d'estos i seran grafiats correctament en el pla corresponent sense que se superposen a illes o vials.  
Respecte al camí ramader núm. 41 Carrerada de les Casetes, s'haurà d'excloure del sector ja que transcorre per terreny forestal, i s'ha de classificar com a sòl no urbanitzable protegit.  
Sòl forestal.  
Respecte als terrenys forestals situats al nord de la futura carretera que unisca la CV-10 amb la CV-2 no es reclassificaran aquells grafiats en el pla adjunt, pels valors ambientals que alberguen com a bosc illa i testimoni de com era la plana castellonenca abans del procés d'antropització».  
En l'expedient que es tramita en esta Direcció General està l'informe següent del cap del Servici de Gestió Forestal.  
...«En la plana litoral apareixen taques d'arbratge i matoll mediterrani, que configuren imatges característiques i singulars de la identitat del nostre territori (paisatgístic, ecològic i històric). El sòl forestal afectat pel Pla Parcial SUD-20 d'Onda forma part integrant d'estes taques d'arbratge i matoll, denominats boscos-illa, rodejat de cultius agrícoles.  
  
Estos reductes constituïxen elements diversificadors de la flora, la fauna i el paisatge. Són testimonis de vegetació primitiva corresponent a etapes anteriors a la seua transformació agrícola. En l'illot, de la muntanya intercalat entre els espais oberts de cultius és on la fauna troba alternativament refugi i aliment.   
Estos reductes forestals, a pesar de la seua escassa superfície i d'estar més o menys degradats, tenen un paper important en l'articulació ecològica del territori. No sols contribuïxen a la seua riquesa biològica, sinó que la seua presència testimonia models d'usos tradicionals hui en dia desapareguts i que, en virtut de les noves demandes i percepcions, comencen a valorar-se de nou.  
La Directiva d'Hàbitats, aprovada en 1992, va suposar un avanç substancial en la política europea de conservació de la naturalesa. Junt amb les extenses àrees naturals tradicionalment valorades, presta una especial atenció a les formacions forestals menors que possibiliten articular ambientalment el territori per mitjà de la seua funció de corredors ecològics. En este sentit, el paper dels boscos-illes resulta fonamental.  
  
Junt amb la Directiva d'Hàbitats, en l'última dècada s'han produït altres avanços en la protecció i valoració dels recursos naturals i en la reorientació del desenrotllament rural, que poden i han de tindre repercussió en estes zones.   
Els boscos-illes s'originen com a conseqüència d'activitats i canvis d'usos del sòl (agricultura, infraestructures, urbanitzacions?) i donen lloc a una fragmentació i posterior aïllament del que van ser contínues masses boscoses i que en temps passats ocuparen extenses superfícies. Esta segmentació i retraïment porta amb si un perill per a estes formacions, algunes de vital importància per a la conservació de la biodiversitat, a més de servir com a lloc de cria, refugi i/o alimentació a espècies animals, en ser els únics reductes de vegetació natural que queden al mig d'extenses zones de cultius.  
  
L'assentament d'estos boscos illes-sobre un mitjà agrícola suposa estar sotmés a amenaces constants com ara rompudes, desbrossaments, ús de productes fitosanitaris, i posa en perill la seua supervivència i la de les espècies que d'una forma més o menys directa depenen d'estos. Pel que s'ha de dur a terme un maneig del nostre territori capaç de compatibilitzar el desenrotllament socioeconòmic amb la conservació d'estos reductes de vegetació».  
S'ha de fomentar un acostament entre les parts a fi d'arribar a un consens i unes línies de treball que permeten la conservació i protecció d'estos boscos-illes.  
Els boscos-illa, o illes de vegetació rodejades d'un medi hostil i diferent, són restes interessants d'ecosistemes pretèrits que preserven en el seu interior les condicions per a la supervivència d'espècies animals i vegetals que, d'una altra forma, ja haurien desaparegut. El seu valor a més s'incrementa en poder servir de nexes d'unió o corredors, al costat dels boscos de ribera, que permeten els desplaçaments de les espècies entre diversos espais naturals protegits.  
A més, reduir l'àrea d'un bosc més extens a un més xicotet produïx inevitablement una reducció en el nombre d'espècies en el dit lloc. El nombre d'espècies presents en una illa de vegetació d'una determinada grandària està en funció tant de la taxa d'immigració com de la taxa d'extinció. La relació entre la grandària de l'illa de vegetació i la taxa d'extinció és clara.  
De l'anàlisi concreta de la zona forestal inclosa en el PP SUD-20 d'Onda, objecte de l'informe, cal destacar que :  
- Forma part de l'escassa superfície forestal (bosc-illa, mosaic forestal) present en l'espai delimitat per la gran plana litoral.  
- Quant a la valoració de la importància de conservar els boscos-illa (tal com es justifica en l'annex a este informe) en l'àmplia plana litoral més pròxima cal indicar que tan sols 1.600 hectàrees són forestals i responen a característiques de bosc-illa. La resta de les 31.000 corresponen a altres usos, fonamentalment l'agrícola, encara que no únicament.  
  
Per tant, es conclou que la proposició efectuada al seu dia d'exclusió del sòl forestal del Pla Parcial per constituir un bosc-illa respon al següent:  
- La importància paisatgística, ecològica i històrica d'este com a superfície integrant d'una superfície superior de mosaic forestal o bosc-illa, per les raons argumentades.   
- Són zones en les quals concorren una sèrie de característiques que les fan mereixedores de protecció, i que potser en un futur pròxim puguen formar part de la Xarxa Natura 2000.  
- L'antropització de la zona en la qual es troben els conferix el seu valor com a boscos-illa.  
- Que no hi hagen espècies vegetals protegides no implica que siguen zones amb escàs valor mediambiental, tal com es descriu en paràgrafs anteriors.  
- La importància dels boscos-illa es considera que no sols és d'índole mediambiental sinó d'índole territorial atés el paper que exercixen en el conjunt del territori pel que fa a la seua ordenació, així com per la diversitat en l'estructura territorial.  
- Tan sols un 5% de la superfície de la plana litoral estudiada correspon a terreny forestal.  
Afectacions legals i consideracions ambientals  
El sector està afectat per sòl forestal inclòs en l'inventari forestal, que, fins i tot, es veu afectat per incendi en una part de les illes edificables. A més, el sector està travessat per diversos camins ramaders.  
  
Consideracions jurídiques  
1. Respecte al tractament que per part del Servici Territorial d'Ordenació del Territori s'ha donat a l'escrit presentat per l'Ajuntament d'Onda, assenyalar que no és l'adequat ja que segons l'informe de l'Advocacia General de 5 de novembre de 2007, la DIA constituïx un informe dins del procediment substantiu, la finalitat del qual és facilitar a l'òrgan substantiu la informació adequada que li permeta decidir sobre un determinat projecte o pla amb ple coneixement dels seus possibles impactes significatius en el medi ambient. Com a tal informe es tracta d'un acte de tràmit dins del procediment substantiu i, per tant, no recurrible autònomament, però determinant i essencial per a l'aprovació definitiva del projecte o pla. La seua particularitat radica en que la DIA, sent un acte de tràmit, és al seu torn, la resolució final d'un procediment especial d'avaluació d'impacte ambiental regulat en el Reial Decret Legislatiu 1302/1986 i en la Llei 2/1989 i, altres normes de desplegament, i la DIA és un acte de tràmit del procediment principal, per tant, la DIA no pot configurar-se com un procediment específic i separat del procediment substantiu, ni com a acte administratiu definitiu i impugnable. Reforçant esta tesi ens trobem amb el sistema de resolució de discrepàncies regulat en la legislació ja especificada, per la qual cosa, segons el que establix l'article 26 del Decret 162/1990, si l'òrgan amb competència substantiva discrepara de les determinacions i condicions de la declaració d'impacte ambiental, haurà de plantejar la dita discrepància davant d'esta Direcció General, acompanyada d'escrit raonat, en el termini de 30 dies comptador des de la recepció de la declaració d'impacte ambiental. A més, s'ha de tindre en compte el que establix l'article 2 del Decret 162/1990, que indica que l'autoritat competent substantiva és aquella que, d'acord amb la legislació aplicable al projecte que es tracte, ha de concedir l'autorització per a la seua realització o l'aprovació definitiva per a la seua vigència i execució, circumstàncies que en el cas que ens ocupa no s'han donat fins al moment.  
  
2. Revisada la documentació presentada, s'observa nova documentació que ha de ser objecte d'estudi per part d'esta Direcció General per a procedir a l'emissió d'una declaració complementària, l'objecte de la qual serà l'estudi de les noves dades aportades.  
3. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.  
  
4. Correspon a la Comissió Territorial d'Urbanisme, com a òrgan competent en l'aprovació del pla, el seguiment i la vigilància del compliment de les condicions de la declaració d'impacte ambiental, atenent el que establix l'article 35 del Decret 162/1990.  
  
Per tot l'anterior, es formula la resolució complementària de declaració d'impacte ambiental següent:  
  
Primer  
1. Modificar la DIA emesa el 22 d'abril de 2008 en les condicions següents per a l'aprovació del projecte:  
a) Respecte a la consideració realitzada en la DIA de 22 d'abril de 2008 referida a l'eliminació en l'ordenació proposada de les illes edificables, atenent l'informe de l'Àrea de Gestió de Recursos Forestals i Conservació Ambiental de 12.06.2008, es redelimitaran les illes 5 i 9 (pla d'ordenació núm. 4 del PP de Millora Sud-20, de març de 2005), que correspon a les parcel·les 4 i 8 (pla d'ordenació proposada núm. 2 del PP de Millora Sud 20, de maig de 2008) a fi que s'excloguen d'estes la superfície de terreny forestal afectat per incendis forestals, que es delimitaran dins d'un rectangle. S'adjunta el pla amb la delimitació de les zones excloses.  
  
b) Respecte als terrenys situats al nord de la futura carretera que unirà la CV-10 amb la CV-21, no es reclassificaran els terrenys forestals grafiats en el pla adjunt a esta resolució, pels valors ambientals que alberguen com a bosc illa i testimoni de com era la plana castellonenca abans del procés d'antropització.  
c) Respecte als camins ramaders afectats pel sector, s'integraran amb la tipologia de passeig o albereda els camins ramaders núm. 38 Carrerada del Camí de la Cantera, núm. 39 Carrerada de l'Abeurador i núm. 3 Cordell d'Almassora a la Pedrissa. S'haurà de presentar el corresponent projecte en què es concretarà la tipologia d'estes i seran grafiades correctament en el pla corresponent sense que se superposen a illes o vials. Respecte al camí ramader núm. 41 Carrerada de les Casetes, haurà d'excloure's del sector ja que transcorre per terreny forestal, i s'ha de classificar com a sòl no urbanitzable protegit.  
2. Reiterar el compliment de les altres condicions establides en la Resolució, de la directora general de Gestió del Medi Natural, de 22 d'abril de 2008, corresponent a la vigilància del compliment per part del titular del projecte de les condicions imposades en la declaració d'impacte ambiental, a l'òrgan amb competència substantiva i a les corporacions locals en l'exercici de les seues atribucions legals, segons el que establix l'article 35 del Decret 162/90.  
  
Segon  
Esta declaració d'impacte ambiental es publicarà en el Diari Oficial de la Comunitat Valenciana d'acord amb el que establix l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
València, 12 de juny de 2008.- La directora general de Gestió del Medi Natural: M. Ángeles Centeno Centeno.  
  
  
Resolució  
Expedient: 070/9854-BDO.  
Promotor: SUC. López Abellán, SL.  
Autoritat substantiva: Direcció General per al Canvi Climàtic.  
  
Objecte del projecte: planta de reciclatge i valoració de residus de la construcció i demolició.  
Localització: parcel·la cadastral núm. 34 del polígon núm. 19 del terme municipal d'Alacant (Alacant).  
Vist l'expedient 070/2276-OXS referent a la planta de reciclatge i valorització de residus de construcció i demolició, d'ara en avant RCDs, situada a la partida de Fontcalent, parcel·la 34 del polígon 19 del terme municipal d'Alacant, el promotor de la qual és SUC. López Abellán SL.  
Resultant que amb data 28 de novembre de 2005 l'Ajuntament d'Alacant remet a esta Conselleria el projecte de referència junt amb l'estudi d'impacte ambiental, als efectes que es realitze l'avaluació d'impacte ambiental corresponent.  
Resultant que amb data d'entrada de 3 de març de 2008, es rep del Servici Territorial de Medi Ambient d'Alacant l'expedient per a la seua resolució, i s'adjunta la documentació següent:  
a) Projecte referent i estudi d'impacte ambiental.  
b) Certificat per part de l'Ajuntament d'Alacant, de la informació pública realitzada mitjançant un edicte d'11 d'octubre de 2005 en el BOP núm. 233. S'acompanya amb la còpia de les dos al·legacions realitzades amb motiu de la notificació al veí amb dates d'entrada 27 de setembre de 2005 de Agustín José Pérez González, president de l'AAVV El Salar de Fontcalent i 29 de setembre de 2005 del Sr. Vicente Pascual Gomis i 188 firmes més. No obstant això, l'Ajuntament no ha adjuntat les respostes a les esmentades al·legacions.  
c) Informe del Servici de Conservació de la Biodiversitat de 19 de maig de 2006.  
d) Informe del tècnic de l'Oficina de la Demarcació Est de 31 de juliol de 2006.  
e) Informe del tècnic de protecció d'espècies 14 d'agost de 2006.  
  
f) Còpia de la resolució de no-admissió a tràmit de la sol·licitud de declaració d'interés comunitari de 7 de novembre de 2007, per incompliment del planejament municipal vigent.  
g) Informe del cap del Servici de Residus Urbans de l'Àrea de Residus de la Direcció General per al Canvi Climàtic, de 12 de febrer de 2008.  
Resultant que el supòsit plantejat incomplix el planejament municipal vigent pel que fa a la parcel·la mínima exigida pel planejament municipal per a usos no agropecuaris admesos, segons resolució de l'expedient de Declaració d'Interés Comunitari, de 7 de novembre de 2007.  
Resultant que, segons la Resolució, de la directora general d'Ordenació del Territori, amb data 16 de juny de 2008, s'ha desestimat el recurs d'alçada interposat pel promotor del projecte referent contra la Resolució de 7 de novembre de 2007, sobre la no-admissió a tràmit de la sol·licitud de declaració d'interés comunitari.  
Per tot això, i fent ús de les facultats que tinc legalment atribuïdes, formule esta resolució:  
  
Primer  
Estimar que no és procedent continuar amb el procediment d'avaluació d'impacte ambiental ja que la proposta presentada no resulta compatible amb el planejament urbanístic vigent en el municipi i en conseqüència, procedir al tancament de l'expedient d'impacte ambiental.  
  
Segon  
Es notificarà als interessats que contra esta resolució, ja que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
València, 9 de juliol de 2008.- La directora general de Gestió del Medi Natural: M. Ángeles Centeno Centeno.  
  
  
Resolució de correcció d'errors de la declaració d'impacte ambiental  
Expedient: 183/6858-NVR.  
Títol: autorització ambiental integrada d'una fàbrica de productes inorgànics i adobs nitrogenats amb ampliació d'activitat.  
Promotor: Fertiberia, SA.  
Autoritat substantiva: Servici de Control Integrat de la Contaminació.  
Localització: zona sud del polígon químic del Port de Sagunt.  
Amb data 16 de juliol de 2008, l'Àrea de Qualitat Ambiental presenta per mitjà de nota interna, discrepància amb la declaració d'impacte ambiental (DIA) de l'expedient 187/2513-MIF, aprovada mitjançant una resolució de la Direcció General de Gestió del Medi Natural, d'1 de juliol de 2008, referent al projecte d'Autorització ambiental integrada d'una fàbrica de productes inorgànics i adobs nitrogenats amb ampliació d'activitat, promoguda per l'empresa Fertiberia, SA.  
La discrepància presentada pel Servici de Control Integrat de la Contaminació, es fonamenta en els següents errors al·legats pel titular de la instal·lació:  
1. En l'apartat 6 de la DIA, s'exposa que l'informe de l'Ajuntament de Sagunt, de 22 d'abril de 2008, es reafirma en els seus informes desfavorables de 13 de juliol de 2006, de 24 de novembre de 2006 i de 18 de juny de 2007. S'al·lega que este informe de l'Ajuntament, modifica la posició municipal respecte als informes desfavorables de 13 de juliol de 2006, de 24 de novembre de 2006 i de 18 de juny de 2007, com a conseqüència de la interpretació errònia de l'article 12-1r i 3r del Reial Decret 1254/99.  
2. En la primera de les condicions de l'apartat segon de la part dispositiva de la DIA, es referix als possibles contaminants dels gasos emesos per la ximenera del reactor de la instal·lació de fabricació de nitrat amònic... S'al·lega que el reactor és d'una instal·lació de fabricació de nitrat càlcic.   
I es comprova que, d'acord amb la documentació del projecte i de l'estudi d'impacte ambiental, continguda en l'expedient 183/2916-MNX, les al·legacions exposades són fundades i constituïxen, efectivament, errors inclosos en la declaració d'impacte ambiental, d'1 de juliol de 2008.  
Per tot allò que s'ha exposat, i fent ús de les facultats que legalment tinc atribuïdes, resolc:  
  
Primer  
Corregir els següents errors detectats en la Resolució de la Direcció General de Gestió del Medi Natural, d'1 de juliol de 2008, referent al projecte d'autorització ambiental integrada d'una fàbrica de productes inorgànics i adobs nitrogenats amb ampliació d'activitat, promoguda per l'empresa Fertiberia, SA, de la manera següent:  
1. En l'apartat 6 -tramitació administrativa- de la DIA, en el punt on es llisten els informes d'altres administracions continguts en l'expedient,  
On diu: «- Informe de l'Ajuntament de Sagunt, de 22 d'abril 2008, en què es reafirma en els seus informes desfavorables de 13 de juliol de 2006, de 24 de novembre de 2006 i de 18 de juny de 2007, requerint que es prenguen mesures correctores que extremen la seguretat i que garantisquen la qualitat ambiental prèviament a l'autorització ambiental integrada».  
Ha de dir: «- Informe de l'Ajuntament de Sagunt, de 22 d'abril 2008, en que es trasllada l'Acord adoptat per la Junta de Govern Local, en la sessió de 2 d'abril de 2008, en el qual reconsidera el caràcter desfavorable dels informes de 13 de juliol de 2006, de 24 de novembre de 2006 i de 18 de juny de 2007 sobre la compatibilitat urbanística del projecte, com a conseqüència de la interpretació errònia dels apartats 1r i 3r, de l'article 12, del Reial Decret 1254/1999, de 16 de juliol, i s'acorda, entre altres punts, que es prenguen mesures correctores que extremen la seguretat i garantisquen la qualitat ambiental prèviament a la concessió de l'autorització ambiental integrada».  
2. En l'apartat 6 -tramitació administrativa- de la DIA, en el punt on es llisten els informes d'altres administracions continguts en l'expedient,  
On diu: «- Orde de 2 de juny de 2008, del conseller de Governació, per la qual s'aprova el pla d'emergència exterior de les empreses Fertiberia i Gaggas...».  
Ha de dir: «- Orde de 2 de juny de 2008, del conseller de Governació, per la qual s'aprova el pla d'emergència exterior de les empreses Fertiberia i Saggas...».  
3. En la primera de les condicions, de l'apartat segon, de la part dispositiva de la DIA,  
On diu: «A la posada en marxa de la nova planta, es mesuraran els possibles contaminants atmosfèrics dels gasos emesos per la ximenera del reactor de la instal·lació de fabricació de solució de nitrat amònic...».   
Ha de dir: «A la posada en marxa de la nova planta, es mesuraran els possibles contaminants atmosfèrics dels gasos emesos per la ximenera del reactor de la instal·lació de fabricació de solució de nitrat càlcic...».  
  
Segon  
Notificar a les parts interessades que, contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana esta resolució, d'acord amb el que establix l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, del Consell de la Generalitat.  
  
València, 25 de juliol de 2008.- La directora general de Gestió del Medi Natural: M. Ángeles Centeno Centeno.  
  
  
Resolució postdia de l'homologació modificativa i pla parcial del sector   
Bovalar de Rocafort (València)  
Dades de l'expedient  
Expedient: 038/9934-MQJ.  
Títol: Pla Parcial i Homologació Modificativa del Sector Bovalar de Rocafort (València).   
Promotor: Ajuntament de Rocafort, Urbanitzador Urbanite, SL.  
Autoritat substantiva: Conselleria de Medi Ambient, Aigua, Urbanisme i Habitatge.  
Localització: terme municipal de Rocafort, València, comarca de l'Horta Nord. Paratge el Bovalar. Límits:  
Nord: c/ Gregorio Ordóñez.  
Sud: prolongació del carrer del Convent.  
Est: c/ Dolores Ferrada; Nicolás Alonso; Constitució i Ernest Lluch.  
Oest: límit del terme municipal de Godella.  
Descripció del projecte.  
L'objectiu de l'homologació és la incorporació al procés urbanitzador residencial d'uns terrenys situats a l'oest del terme municipal de Rocafort, al paratge denominat el Bovalar, classificats com a sòl no urbanitzable en el vigent Pla General d'Ordenació Urbana (PGOU), amb una superfície de l'àrea de repartiment de 144.910 m², que es proposa qualificar com a sòl urbanitzable residencial. També es pretén l'obtenció del sòl no urbanitzable dels terrenys que s'ubiquen al costat de l'av. Mossén Sorribes, que tenen la qualificació de Sistemes Generals d'Espais Lliures GEL (antiga terminologia) o Xarxa Primària d'Espais Lliures, amb una superfície de 17.585.00 m². Per tant el total de la superfície inclosa en l'àmbit del Sector és de 162.495 m².  
  
Tramitació administrativa  
El 28 de setembre de 2005 es dicta resolució de la directora general de Gestió del Medi Natural, i s'estima acceptable el projecte, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'Homologació Modificativa i el Pla Parcial del Sector Residencial el Bovalar, de Rocafort (València), sempre que este es desenrotlle d'acord amb el que establix la documentació presentada fins al moment i es complisquen les condicions prèvies al desenrotllament del projecte, que són les següents:  
  
1....«S'hauran d'esmenar i tindre en compte totes les consideracions incloses en l'informe de l'estudi d'inundabilitat del Sector el Bovalar de Rocafort, emés pel Servici d'Ordenació Territorial de la Conselleria de Territori i Habitatge, el 15 de juny de 2005. Tal com queda condicionada l'aprovació de l'estudi d'inundabilitat, han de constar en l'acord aprovatori les condicions següents, el compliment de les quals haurà de verificar l'Ajuntament:  
- Atés que el nou traçat del llit que es planteja per al barranc del Bovalar implica traslladar les zones de servitud i policia al terme municipal veí de Godella, haurà de sol·licitar la conformitat amb este i comunicar la dita circumstància a la Confederació Hidrogràfica del Xúquer.  
  
- En allò que esta actuació afecte el domini públic hidràulic i/o zona de policia, haurà d'ajustar-se al que establix la normativa vigent. (Text Refós de la Llei d'Aigües i disposicions que la despleguen). Igualment s'haurà d'obtindre autorització prèvia de la Confederació Hidrogràfica del Xúquer per a l'abocament de les aigües pluvials, així com, si és el cas, si es preveu realitzar captacions d'aigua superficial o subterrània.  
  
- Així mateix, haurà de justificar davant del Servici d'Ordenació Territorial de la Conselleria de Territori i Habitatge que el desenrotllament proposat no suposa un increment significatiu del risc d'inundació en els termes establits en l'article 13 de la normativa del PATRICOVA.  
2. El desenrotllament del Sector Residencial el Bovalar de Rocafort queda condicionat al fet que estiguen executades i finalitzades les actuacions d'ampliació de l'EDAR de Carraixet l'Horta Nord que dóna servici al dit municipi, de manera que s'incremente la seua capacitat de tractament, ja que segons el certificat de l'Entitat Sanejament d'Aigües, la dita EDAR no estava dissenyada per a tractar els cabals que està tractant.  
Per a poder connectar amb el sistema de sanejament i depuració públic, al seu dia, l'urbanitzador responsable d'executar l'actuació haurà de realitzar la sol·licitud de la connexió efectiva corresponent. Les obres necessàries per a la connexió de les aigües residuals a les infraestructures públiques s'efectuaran pel peticionari al seu compte i risc. A més l'abocament generat pel Sector Residencial el Bovalar, haurà de complir els límits d'abocament establits en l'ordenança municipal d'abocaments o, si no n'hi ha, en el model d'ordenança d'abocaments de l'Entitat de Sanejament a fi de preservar la integritat del sistema de sanejament i la qualitat de l'efluent. A estos efectes l'urbanitzador haurà de preveure que abans del punt de connexió, ha de disposar una arqueta de registre de la mateixa tipologia que la que figura en el model d'ordenança d'abocaments de l'Entitat de Sanejament, dotada a més de guies per a la instal·lació d'una mitjalluna que permeta la desconnexió de l'abocament.  
3. Segons l'informe de l'arquitecte municipal -on s'indiquen les determinacions del PGOU de Rocafort que s'hauran de tindre en compte per a redactar el projecte d'urbanització- en l'apartat de sanejament s'indica que la xarxa serà separativa, però que de manera transitòria, atés que la xarxa existent a Rocafort és unitara, els trams de nova planta que es realitzen amb sistema separatiu disposaran d'un sistema de pous filtrants en el punt més baix de la xarxa de pluvials. Este aspecte haurà de ser inclòs en el projecte d'urbanització, ja que no es té constància de si estos pous han sigut inclosos en el disseny de la xarxa de pluvials.  
  
Es considera necessari que finalment la Confederació Hidrogràfica del Xúquer autoritze el projecte d'urbanització, pel fet que afecta el domini públic hidràulic i/o la seua zona de policia. També este organisme haurà d'autoritzar l'abocament de les aigües pluvials al barranc dels Frares o de Bovalar, així com, si és el cas, la reutilització de les aigües depurades del sector per a reg o si es prevera realitzar captacions d'aigua superficial o subterrània.  
4. Quant al proveïment d'aigua potable, amb l'execució de les obres definides en el pla director, el subministrament d'aigua potable al PAI el Bovalar serà viable, per la qual cosa hauran d'estar executades les dites obres de forma prèvia al desenrotllament del sector.  
5. En l'informe emés pel director general de Patrimoni Cultural Valencià, s'advertix que si com a conseqüència de la incidència d'altres legislacions sectorials i protectores, es produïren variacions respecte a la proposta informada, haurà de sotmetre's esta de nou a l'informe vinculant establit en l'article 11 de la Llei 4/98, d'11 de juny, del Patrimoni Cultural Valencià.  
Si durant l'execució del projecte es troben restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura, Educació i Esports de manera immediata, i adoptar les mesures preventives pertinents amb vista a la seua protecció i conservació, i de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
6. S'han de retirar els residus detectats en la zona d'actuació i traslladar-los a abocador autoritzat.  
7. El material necessari per a realitzar l'esplanada del sector haurà de provindre de pedrera o zona de préstec autoritzada, i haurà de disposar de certificat en què s'especifique l'origen dels materials, es justifique el volum necessari i la capacitat de la zona de préstec per a atendre la demanda generada. Haurà de disposar de les autoritzacions sectorials preceptives.  
8. La terra vegetal extreta durant la fase de moviment de terres, i que siga susceptible d'aprofitament, es mantindrà en condicions agrícoles adequades i es destinarà al reblert de les zones verdes previstes en l'actuació, o si no n'hi ha a altres àrees del municipi on siga susceptible la seua utilització.  
9. Cal destacar la presència en el terç central del sector, en les entrades d'algunes de les viles o al costat de les pròpies edificacions, d'exemplars d'arbres adult, tant natural com ornamental, de dimensions i port singular, que superen en molts casos els 30 cm de diàmetre i els 15 m d'alçària, i que tenen per tant elevat valor ornamental i ambiental. Es tracta principalment de pins blancs (Pinus halepensis), al costat d'altres espècies menys comunes com a casuarines, pins canaris, pins pinyoners, cedres, etc. Molts d'estos peus s'ubiquen en l'àrea on està prevista la zona verda SJL-2 i alguns en la franja perimetral limítrofa amb el terme municipal de Godella. Estos peus hauran de ser conservats in situ en condicions adequades, sense que siguen danyats durant la fase de construcció.  
S'estudiarà la possibilitat de replantejar el traçat del vial situat entre SJL-2 i UFH M-8 de manera que no s'afecte l'arbratge existent en eixa zona. Quant a l'arbratge que s'ubica en les zones previstes per a habitatges unifamiliars aïllats (UFA M-7 i M-2) o en filera (UFH M-8 i M-3), es procurarà la seua integració en les zones enjardinades de les dites parcel·les sempre que siga possible, per mitjà de l'adequat disseny detallat de les edificacions i jardins. Quan això no siga possible, es plantejarà trasplantar a zones pròximes adequades aquells peus que puguen tindre viabilitat.  
10. Hi ha una sèrie de séquies que discorren per l'àmbit del sector de les quals se servixen parcel·les limítrofs en què ha de mantindre's el sistema de reg ja que continuen amb el mateix ús. Per tant haurà d'assegurar-se el manteniment del sistema de reg per a les dites parcel·les en les condicions actuals o s'establirà un sistema alternatiu.  
  
11. Per a l'enjardinament de les zones verdes i la restauració de terrenys afectats per l'actuació, s'empraran espècies vegetals autòctones típiques del paisatge mediterrani. Per a l'elecció d'espècies s'empraran els criteris establits respecte d'això en l'estudi d'impacte ambiental. Entre altres s'empraran les espècies, depenent de la ubicació següents:  
  
Pinus halepensis, pi blanc  
Ceratonia siliqua, garrofera  
Quercus rotundifolia, carrasca  
Olea europaea, olivera  
Populus alba, àlber blanc  
Populus nigra, xop  
Celtis australis, lledoner  
Tamarix sp, tamariu  
Crataegus monogyna, arç blanc  
Punica granatum, magraner  
Viburnum tinus, marfull  
Chamaerops humilis, margalló  
Myrtus communis, murta  
Erica multiflora, bruc d'hivern  
Rosmarinus officinalis, romer  
Thymus vulgaris, timó  
12. S'inclouran en el programa de vigilància ambiental les labors d'abalisat de la zona d'obres i l'assenyalament dels exemplars arboris que s'hagen de tallar o trasplantar, la vigilància de les obres per a assegurar que no resulte danyat l'arbratge existent, així com, si és el cas, el control i seguiment de les labors de trasplantament que es pogueren proposar.   
13. Els aspectes concernents a les mesures preventives i correctores derivades del compliment de les ordenances municipals, de la legislació sectorial d'aplicació vigent, les mesures establides en estes condicions, les establides en l'estudi d'impacte ambiental i les labors de vigilància a incloure en el programa de vigilància ambiental, s'incorporaran al preceptiu projecte d'urbanització i es valoraran i proveiran pressupostàriament els gastos derivats del seu compliment».  
  
Posteriorment, el 24.06.2008 per part del representant de la mercantil Urbanite, SL, empresa adjudicatària del PAI Sector el Bovalar, a Rocafort es presenta sol·licitud de modificació de la DIA emesa amb data 28 de setembre de 2005 (núm. d'exp. 38/04 AIA), ja que quan esta es va emetre no s'havia justificat per l'Ajuntament de Rocafort l'aprovació de l'estudi d'inundabilitat, ni s'havia justificat la conformitat de l'Ajuntament de Godella amb el nou traçat del barranc dels Frares pel que fa a les zones de servitud i policia que requeien en eixe terme municipal. Sobre estes dos qüestions s'aporta en l'escrit de modificació de la DIA diversos documents:  
  
- Com a document núm. 10, figura informe d'11 de gener de 2006 del Servici d'Ordenació Territorial que informa favorablement l'estudi d'inundabilitat corresponent el Sector Residencial el Bovalar de Rocafort.  
- Com a document núm. 8, figura informe de la CHJ que informa que l'obra de canalització o revestiment de la infraestructura de drenatge, executada per la CIT, pertanyent el projecte de Millora de drenatge en el Barranc dels Frares terme municipal de Godella-Rocafort, no pertany al domini públic hidràulic i no està subjecta a les limitacions d'usos i a la prèvia intervenció administrativa d'este organisme que el text refós de la Llei d'Aigües imposa a les obres o activitats realitzades en les zones de servitud i policia del domini públic hidràulic.  
  
- Com a document núm. 4, figura el certificat final d'obra, emés el 02.10.05 (després de la DIA emesa) de les obres d'emergència «millora de drenatge en el barranc dels Frares terme municipal de Godella-Rocafort, subscrit per José Antonio Ferri Aranda.  
- Com a document núm. 5, figura l'acta d'entrega de les obres: Actuacions de millora en el barranc dels Frares a Godella i Rocafort. Obra d'emergència, a l'Ajuntament de Godella, subscrita pel director general d'Obres Públiques (Victoriano Sánchez-Barcaíztegui Moltó) i el cap de Servici d'Infraestructures Hidràuliques Urbanes (Alberto Ferrero García).  
Atés que la documentació presentada per l'agent urbanitzador descrita en l'apartat denominat tramitació administrativa d'esta resolució modifica substancialment la declaració d'impacte ambiental emesa per la directora general de Gestió del Medi Natural de 28 de setembre de 2005, ja que ha quedat acreditat en l'expedient que hi ha informe favorable a l'estudi d'inundabilitat i, que de l'informe de la CHJ, de 06.05.08, es desprén que les obres de millora de drenatge en el barranc dels Frares als termes de Godella-Rocafort no estan subjectes a les limitacions d'ús i a la prèvia intervenció administrativa d'eixe organisme, ja que s'ha comprovat que la dita infraestructura no pertany al domini públic hidràulic.  
A la vista de tot l'anterior, es formula la resolució postdia següent:  
  
Primer  
Modificar la Resolució, de la directora general de Gestió del Medi Natural, de 28 de setembre de 2005, que estima acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'Homologació Modificativa i el Pla Parcial del Sector Residencial el Bovalar de Rocafort (València), i se suprimix el punt 1r i, l'últim paràgraf del punt 3r de les condicions prèvies al desenrotllament del projecte, i es fonamenta en la documentació presentada per l'agent urbanitzador i en el que establix el «Atés» d'esta resolució, queda la resta de condicions inalterables; i es recorda que, segons el que establix l'article 35 del Decret 162/90, la vigilància del compliment per part del titular del projecte de les condicions imposades en la declaració d'impacte ambiental correspon a l'òrgan amb competència substantiva i a les corporacions locals en l'exercici de les seues atribucions legals.   
  
  
Segon  
Es notifica a les parts interessades que contra esta resolució, ja que no és un acte definitiu en via administrativa no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Esta declaració d'impacte ambiental es publicarà en el Diari Oficial de la Comunitat Valenciana d'acord amb el que establix l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
València, 31 de juliol de 2008. La directora general de Gestió del Medi Natural: M. Ángeles Centeno Centeno.